CELEX: 32015D2100
Language: sk
Date: 2015-11-18 00:00:00
Title: Vykonávacie rozhodnutie Komisie (EÚ) 2015/2100 z 18. novembra 2015, ktorým sa povoľujú metódy na určovanie tried kvality jatočných tiel ošípaných v Lotyšsku a zrušuje rozhodnutie 2005/307/ES [oznámené pod číslom C(2015) 7986]

20.11.2015   
            
            
               SK
            
            
               Úradný vestník Európskej únie
            
            
               L 303/101
            
         VYKONÁVACIE ROZHODNUTIE KOMISIE (EÚ) 2015/2100
   z 18. novembra 2015,
   ktorým sa povoľujú metódy na určovanie tried kvality jatočných tiel ošípaných v Lotyšsku a zrušuje rozhodnutie 2005/307/ES
   
      
         [oznámené pod číslom C(2015) 7986]
      
   
   (Iba lotyšské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 20 písm. p) a t),
   keďže:
   
               (1)
            
            
               V bode 1 oddielu B.IV prílohy IV k nariadeniu (EÚ) č. 1308/2013 sa stanovuje, že obsah chudého mäsa sa na klasifikáciu jatočných tiel ošípaných musí odhadovať metódami na určovanie tried kvality povolenými Komisiou, pričom povoliť sa môžu len štatisticky overené metódy odhadu, ktoré sa zakladajú na fyzickom meraní jednej alebo viacerých anatomických častí jatočného tela ošípanej. Metódy na určovanie tried kvality by sa mali povoliť len vtedy, ak neprekračujú maximálnu toleranciu štatistickej chyby odhadu. Táto tolerancia sa vymedzuje v článku 23 ods. 3 nariadenia Komisie (ES) č. 1249/2008 (2).
            
         
               (2)
            
            
               Rozhodnutím Komisie 2005/307/ES (3) sa povolilo používanie troch metód na určovanie tried kvality jatočných tiel ošípaných v Lotyšsku.
            
         
               (3)
            
            
               Lotyšsko požiadalo Komisiu o povolenie nahradiť vzorec používaný v metóde „Intrascope (Optical Probe)“, „manuálnej metóde (ZP)“ a metóde „Pork Grader (PG200)“, ako aj o povolenie jednej novej metódy, „OptiGrade-MCP“, na určovanie tried kvality jatočných tiel ošípaných na svojom území. Lotyšsko v protokole stanovenom v článku 23 ods. 4 nariadenia (ES) č. 1249/2008 predložilo podrobný opis skúšobnej rozrábky s uvedením zásad, z ktorých nový vzorec vychádza, výsledok svojej skúšobnej rozrábky a rovnice použité na posúdenie percentuálneho obsahu chudého mäsa.
            
         
               (4)
            
            
               Z preskúmania uvedenej žiadosti vyplynulo, že podmienky povolenia uvedených nových vzorcov a metód na určovanie tried kvality sú splnené. Používanie uvedených vzorcov a metód na určovanie tried kvality by sa preto malo v Lotyšsku povoliť.
            
         
               (5)
            
            
               Lotyšsko takisto požiadalo Komisiu, aby mu povolila stanoviť obchodnú úpravu jatočných tiel ošípaných, ktorá sa líši od štandardnej úpravy stanovenej v oddiele B.III prílohy IV k nariadeniu (EÚ) č. 1308/2013.
            
         
               (6)
            
            
               V súlade s článkom 20 písm. t) bodom i) nariadenia (ES) č. 1308/2013 možno členským štátom povoliť, aby stanovili obchodnú úpravu jatočných tiel ošípaných, ktorá sa líši od štandardnej úpravy vymedzenej v oddiele B.III prílohy IV, pokiaľ sa bežná obchodná prax na ich území líši od tejto štandardnej úpravy. Lotyšsko vo svojej žiadosti uviedlo, že obchodná prax na jeho území môže vyžadovať odstránenie hlavy, chvosta, predných nôh a zadných nôh z jatočného tela ošípanej. Táto obchodná úprava, ktorá sa líši od štandardnej obchodnej úpravy, by sa preto mala v Lotyšsku povoliť.
            
         
               (7)
            
            
               S cieľom zabezpečiť, aby boli ceny za jatočné telá ošípaných porovnateľné, by sa mala zohľadniť táto odlišná obchodná úprava, a to úpravou hmotnosti zaznamenanej v týchto prípadoch vo vzťahu k hmotnosti pri štandardnej úprave.
            
         
               (8)
            
            
               Zmeny prístrojov ani metód na určovanie tried kvality by sa nemali umožniť, kým ich Komisia vykonávacím rozhodnutím výslovne nepovolí.
            
         
               (9)
            
            
               Z dôvodov prehľadnosti a právnej istoty by sa malo prijať nové rozhodnutie. Rozhodnutie 2005/307/ES by sa preto malo zrušiť.
            
         
               (10)
            
            
               Vzhľadom na technické okolnosti by sa pri zavádzaní nových metód a vzorcov mali od 1. januára 2016 uplatňovať metódy na určovanie tried kvality jatočných tiel ošípaných povolené podľa tohto rozhodnutia.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO ROZHODNUTIE:
   Článok 1
   Podľa bodu 1 oddielu B.IV prílohy IV k nariadeniu (EÚ) č. 1308/2013 sa na určovanie tried kvality jatočných tiel ošípaných v Lotyšsku povoľuje používanie týchto metód:
   
               a)
            
            
               prístroj „Intrascope (Optical Probe)“ a s ním súvisiace metódy posudzovania podrobne opísané v časti I prílohy;
            
         
               b)
            
            
               „manuálna metóda (ZP)“ a s ňou súvisiace metódy posudzovania podrobne opísané v časti II prílohy.
            
         
               c)
            
            
               prístroj „Pork Grader (PG200)“ a s ním súvisiace metódy posudzovania podrobne opísané v časti III prílohy;
            
         
               d)
            
            
               prístroj „OptiGrade-MCP“ a s ním súvisiace metódy posudzovania podrobne opísané v časti IV prílohy.
            
         Manuálna metóda (ZP) uvedená v písmene b) prvého odseku sa povoľuje len na bitúnkoch, ktoré
   
               a)
            
            
               používajú metódu elektronického vkladania údajov s limitom počtu zabití najviac 500 ošípaných týždenne;
            
         
               b)
            
            
               majú limit počtu zabití najviac 200 ošípaných za týždeň.
            
         Článok 2
   Bez ohľadu na štandardnú obchodnú úpravu stanovenú v oddiele B.III prílohy IV k nariadeniu (ES) č. 1308/2013 sa v Lotyšsku pred určením hmotnosti a triedy kvality môžu jatočné telá prezentovať bez hlavy, chvosta, predných nôh a/alebo zadných nôh.
   S cieľom zabezpečiť, aby boli ceny za jatočné telá ošípaných porovnateľné, sa uplatňujú tieto stanovené koeficienty vo všetkých prípadoch, ak chýbajú niektoré tieto časti jatočného tela:
   
               —
            
            
               za chýbajúcu hlavu: 8,345
            
         
               —
            
            
               za chýbajúci chvost: 0,072
            
         
               —
            
            
               za chýbajúce predné nohy: 0,764
            
         
               —
            
            
               za chýbajúce zadné nohy: 1,558
            
         Hmotnosť jatočného tela pri štandardnej obchodnej úprave sa vypočíta podľa tohto vzorca:
   hmotnosť jatočného tela pri štandardnej obchodnej úprave = 100 × hmotnosť jatočného tela [bez chýbajúcej(-ich) časti(-í)]/[100 – koeficient(-y) pre chýbajúcu(-e) časť(-ti)]
   Článok 3
   Zmeny povolených prístrojov alebo metód na určovanie tried kvality sa neumožnia, pokiaľ ich Komisia výslovne nepovolí vykonávacím rozhodnutím.
   Článok 4
   Rozhodnutie 2005/307/ES sa zrušuje.
   Článok 5
   Toto rozhodnutie sa uplatňuje od 1. januára 2016.
   Článok 6
   Toto rozhodnutie je určené Lotyšskej republike.
   
      V Bruseli 18. novembra 2015
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie Komisie (ES) č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (Ú. v. EÚ L 337, 16.12.2008, s. 3).
   
      (3)  Rozhodnutie Komisie 2005/307/ES z 12. apríla 2005, ktorým sa schvaľuje metóda klasifikácie trupov z ošípaných v Lotyšsku (Ú. v. EÚ L 98, 16.4.2005, s. 42).
   
      PRÍLOHA
      
         METÓDY NA URČOVANIE TRIED KVALITY JATOČNÝCH TIEL OŠÍPANÝCH V LOTYŠSKU
      
      
         Časť I
      
      INTRASCOPE (OPTICAL PROBE)
      
               
                  1.
               
               
                  Pravidlá stanovené v tejto časti sa uplatňujú vtedy, ak sa určovanie tried kvality jatočných tiel ošípaných vykonáva pomocou prístroja nazvaného „Intrascope (Optical Probe)“.
               
            
               
                  2.
               
               
                  Prístroj musí byť vybavený šesťhrannou sondou s maximálnou šírkou 12 mm (a 19 mm pri čepeli v hornej časti sondy), ktorá pozostáva z priezoru, svetelného zdroja a posuvného valcového puzdra kalibrovaného v milimetroch. Operačná vzdialenosť sondy je v rozmedzí 8 až 50 milimetrov.
               
            
               
                  3.
               
               
                  Obsah chudého mäsa jatočného tela sa vypočíta podľa tohto vzorca:
                  ŷ = 66,6708 – 0,3493 × F, pričom:
                  
                     ŷ= odhadovaný percentuálny podiel chudého mäsa v jatočnom tele,
                  
                     F= hrúbka chrbtového tuku (vrátane kože), meraná na ľavej strane jatočného tela za posledným rebrom, 6 cm od stredovej čiary jatočného tela (v milimetroch).
                  Vzorec platí pre jatočne jatočné telá s hmotnosťou od 60 do 110 kilogramov.
               
            
         Časť II
      
      MANUÁLNA METÓDA ZP
      
               
                  1.
               
               
                  Pravidlá stanovené v tejto časti sa uplatňujú vtedy, ak sa určovanie tried kvality jatočných tiel ošípaných vykonáva manuálnou metódou (ZP).
               
            
               
                  2.
               
               
                  Túto metódu možno vykonávať pomocou pravítka so stupnicou určenou na základe predikčnej rovnice. Táto metóda je založená na manuálnom meraní hrúbky tuku a hrúbky svalu na stredovej čiare jatočného tela.
               
            
               
                  3.
               
               
                  Obsah chudého mäsa jatočného tela sa vypočíta podľa tohto vzorca:
                  ŷ = 60,5214 – 0,2579 × G + 0,0525 × M,
                  pričom:
                  
                     ŷ= odhadovaný percentuálny podiel chudého mäsa jatočného tela,
                  
                     G= hrúbka svalu na stredovej čiare jatočného tela meraná na najkratšiu vzdialenosť medzi kraniálnym koncom M. gluteus medius a okrajom canalis vertebralis (v milimetroch),
                  
                     M= hrúbka chrbtového tuku (vrátane kože) na stredovej čiare jatočného tela, meraná v najužšom mieste nad svalom M. gluteus medius (v milimetroch).
                  Vzorec platí pre jatočne jatočné telá s hmotnosťou od 60 do 110 kilogramov.
               
            
         Časť III
      
      PORK GRADER (PG200)
      
               
                  1.
               
               
                  Pravidlá stanovené v tejto časti sa uplatňujú vtedy, ak sa určovanie tried kvality jatočných tiel ošípaných vykonáva pomocou prístroja nazvaného „Pork Grader (PG200)“.
               
            
               
                  2.
               
               
                  Prístroj musí byť vybavený meracou sondou zasadenou do puzdra v tvare pištole, tlačiarňou na karty údajov a kalibrovacím skúšobným zariadením, ako aj 8 – 9 mm širokou čepeľou a svetlom LED s priľahlým prijímačom svetla (fotodetektorom).
               
            
               
                  3.
               
               
                  Obsah chudého mäsa v jatočnom tele sa vypočíta podľa tohto vzorca:
                  ŷ = 64,4502 – 0,4364 × F + 0,0381 × M, pričom:
                  
                     ŷ= odhadovaný percentuálny podiel chudého mäsa v jatočnom tele,
                  
                     F= hrúbka chrbtového tuku (vrátane kože), meraná za posledným rebrom, 7 cm od stredovej čiary jatočného tela (v milimetroch),
                  
                     M= hrúbka svalu, meraná za posledným rebrom, 7 cm od stredovej čiary jatočného tela (v milimetroch).
                  Vzorec platí pre jatočne jatočné telá s hmotnosťou od 60 do 110 kilogramov.
               
            
         Časť IV
      
      Optigrade-MCP
      
               
                  1.
               
               
                  Pravidlá stanovené v tejto časti sa uplatňujú v prípade, že sa určovanie tried kvality jatočných tiel ošípaných vykonáva pomocou prístroja známeho pod názvom „OptiGrade-MCP“.
               
            
               
                  2.
               
               
                  Prístroj musí byť vybavený optickou sondou s priemerom 6 mm, jednou infračervenou fotodiódou a fototranzistorom. Výsledky meraní sa prevedú do odhadovaného obsahu chudého mäsa pomocou počítača.
               
            
               
                  3.
               
               
                  Obsah chudého mäsa v jatočnom tele sa vypočíta podľa tohto vzorca:
                  ŷ = 66,7787 – 0,4464 × F + 0,0018 × M,
                  pričom:
                  
                     ŷ= odhadovaný percentuálny podiel chudého mäsa v jatočnom tele,
                  
                     F= hrúbka chrbtového tuku (vrátane kože), meraná medzi posledným rebrom a predposledným rebrom, 7 cm od stredovej čiary jatočného tela (v milimetroch),
                  
                     M= hrúbka svalu, meraná medzi posledným rebrom a predposledným rebrom, 7 cm od stredovej čiary jatočného tela (v milimetroch).
                  Tento vzorec platí pre jatočne jatočné telá s hmotnosťou od 60 do 110 kilogramov.